钦定古今图书集成/理学汇编/学行典/第272卷 > 吴懋谦
## 钦定古今图书集成/理学汇编/学行典/第272卷 > 吴懋谦

按《松江府志》：“吴懋谦，字六益，一字苎庵，华亭县人。父
中秀，性忠孝，雅好书史，家构天香阁，藏书数万卷。值
兵围城，中秀呼懋谦诫之曰：‘我祖宗世受国恩，今城
将陷，我不能偷生人世。观汝仪容，必非凡器。我死汝
勿以名利动心，为不忠不孝之子’。言讫，引刀自刭死。
懋谦恸绝复苏，遂焚儒冠，绝意仕进。葬父毕，庐于墓”
八载，哀毁骨立，时人怜之。懋谦幼即聪慧，读书目五
行下。弱冠精诗古文词，一时名公卿造庐请谒者无虚日。然懋谦性狷介，苟非以诗文来者，辄谢弗见。其
后朝绅以博学宏辞交荐，懋谦闻之，泫然泣下，曰：“先
人临没之命谓何，敢为名利忘亲邪！”乃潜避地豫章。
已而归，筑独树园，题曰“独树老夫家”，日赋诗饮酒其
中，间与高僧野衲谈禅，竟日不倦。其于“名利”二字，终
身不忍闻也。懋谦立志高尚，为世所钦重。乡人称为
“孝隐先生”；谓懋谦之隐而不仕，所以承先志也。卒年
七十三。崇祀乡贤，门人私谥曰“贞硕。”所著有《道南集》
《华苹初集》《豫章游槀》《苎庵》二集，《苎庵遗集》若干卷。